***ΣΥΝΤΟΝΙΣΤΙΚΗ ΕΠΙΤΡΟΠΗ ΦΟΡΕΩΝ***

***ΑΙΤΩΛΟΑΚΑΡΝΑΝΙΑΣ***

***ΚΑΤΑ ΤΗΣ ΕΚΤΡΟΠΗΣ ΤΟΥ ΑΧΕΛΩΟΥ***

Ταχ.Δ/νση: Δημαρχείο Αγρινίου

 30100 Αγρίνιο

Πληρ: Δημοσθένης Καπώνης

Τηλ : 2631025845, 6944656447

Email: tedkait@otenet.gr

 Αγρίνιο 12 Σεπτεμβρίου 2024

ΔΕΛΤΙΟ ΤΥΠΟΥ

Όπως είναι γνωστό από τα μέσα Ιουνίου του τρέχοντος έτους έχει  υπογραφεί και επισημοποιηθεί με ΦΕΚ, η 2η Αναθεώρηση των Σχεδίων  Διαχείρισης Λεκανών Απορροής Ποταμών (ΣΔΛΑΠ), των υδατικών διαμερισμάτων της χώρας.

Δυστυχώς όμως και αυτή την φορά επανέρχεται στο υπό αναθεώρηση σχέδιο διαχείρισης Θεσσαλίας η έκτροπη του Αχελώου ποταμού με τον παραπλανητικό τίτλο: Μεταφορά 250 εκατ κυβικών νερού ετησίως από τον Αχελώο στην Θεσσαλία για κάλυψη αρδευτικών αναγκών κλπ.

Μια κυβερνητική επιλογή η οποία επαναφέρει με εμονικό τρόπο την εκτροπή, παραγνωρίζοντας το γεγονός ότι έχει κριθεί αρνητικά και σε επίπεδο χώρας μέσα από την έκδοση έξι καταδικαστικών αποφάσεων του Συμβουλίου της Επικρατείας (ΣΤΕ), αλλά και σε επίπεδο Ευρωπαϊκής Ένωσης με την έκδοση σχετικών Κοινοτικών Οδηγιών και γνωμοδότησης του Δικαστηρίου των Ευρωπαϊκών Κοινοτήτων.

Μπροστά σε αυτή τη σοβαρή  εξέλιξη, η Συντονιστική Επιτροπή Φορέων Αιτωλοακαρνανίας κατά της εκτροπής και αφού εξήντλησε το προηγούμενο διάστημα μια σειρά διαδικαστικών ενεργειών συνεδρίασε σήμερα Πέμπτη 12 Σεπτεμβρίου 2024 στο Δημαρχείο Αγρίνιου.

Αντικείμενο της σύσκεψης ήταν η εκ νέου προσφυγή ενώπιον του Συμβουλίου της Επικρατείας ( ΣΤΕ ), κατά της 2ης Αναθεώρησης των Σχεδίων  Διαχείρισης Λεκανών Απορροής Ποταμών (ΣΔΛΑΠ), των υδατικών διαμερισμάτων Θεσσαλίας και Δ. Ελλάδος, η οποία και αποφασίστηκε ομόφωνα.

Άλλωστε πάγια είναι και η θέση της Επιτροπής για την προσβολή κάθε ενέργειας που επαναφέρει στο προσκήνιο το τερατούργημα της εκτροπής του Αχελώου στην Θεσσαλία και μάλιστα στην σημερινή συγκυρία όταν ο Αχελώος ποταμός καλείται να συνδράμει στο μείζον πρόβλημα της υδροδότησης της Αθήνας.

Μια εξέλιξη η οποία αποτελεί και δικαίωση της πάγιας θέσης της Επιτροπής, ότι ο Αχελώος ποταμός αποτελεί το τελευταίο υδατικό απόθεμα της χώρας το οποίο σε καμία περίπτωση δεν πρέπει να εκτραπεί στην Θεσσαλία.

Τέλος η Επιτροπή καλεί το σύνολο των Βουλευτών και των συλλογικοτήτων της Αιτωλοακαρνανίας και της Περιφέρειας Δυτικής Ελλάδος γενικότερα, όπως σταθούν σθεναρά απέναντι στο εγχείρημα της εκτροπής του Αχελώου στην Θεσσαλία.

Στην συνεδρίαση της Σ.Ε έλαβαν μέρος ο Πρόεδρος της και Δήμαρχος Αγρινίου κ. Γιώργος Παπαναστασίου, ο Περιφερειάρχης Δυτικής Ελλάδος κ. Νεκτάριος Φαρμάκης και ο Αντιπεριφερειάρχης κ. Λίνος Μπλέτσας, ο εκπρόσωπος της ΠΕΔ Δ. Ελλάδος και Αντιδήμαρχος Αγρινίου κ. Γιάννης Φαρμάκης, ο Δήμαρχος Ι.Π. Μεσολογγίου κ. Σπύρος Διαμαντόπουλος και ο Γενικός Γραμματέας του Δήμου κ. Ντίνος Γιαννόπουλος , ο Πρόεδρος του Επιμελητηρίου Αιτωλοακαρνανίας κ. Παναγιώτης Τσιχριντζής, ο Πρόεδρος του Τεχνικού Επιμελητήριου Αιτωλοακαρνανίας κ. Σπύρος Κέκελος , ο Αντιπρόεδρος της ΕΑΣ Αγρινίου κ. Γιάννης Καλίμορφος και ο Γραμματέας της Επιτροπής κ. Δημοσθένης Καπώνης.